Oregano

Oregano on yrttimauste, johon käytetään meiramien (Origanum) kuivattuja ja hienonnettuja lehtiä, latvoja ja kukintoja. Suomen kaupoissa myytävä oregano tuodaan yleensä ulkomailta, ja se sisältää mäkimeiramia (Origanum vulgare), maustemeiramia (Origanum majorana) ja turkinmeiramia (Origanum onites). Oreganoa käytetään erityisesti tomaattiruokien ja pizzan mausteena, mutta myös salaatteja ja kastikkeita maustetaan oreganolla.

Oreganossa käytetyistä kasveista mäkimeirami kasvaa luonnonvaraisena myös Suomessa. Sen lehdet ja nuoret versot sopivat käytettäväksi oregano-mausteseoksen tapaan. Pelkän mäkimeiramin maku on kuitenkin pistävämpi kuin mausteseoksen. Maustemeiramia ei esiinny Suomen luonnossa, mutta sitä on viljelty maassa jo 1600-luvulla.

Lähteet 

Maustesekoitukset
Meiramit